Savienības ārējo robežu efektīva pārvaldība ir galvenā prioritāte un nosacījums Šengenas brīvas pārvietošanās zonas pienācīgai īstenošanai un saglabāšanai, kas ir viens no nozīmīgākajiem Eiropas integrācijas sasniegumiem.

EUROSUR piemēro ārējo sauszemes un jūras robežu uzraudzībai. Brīvprātīgi to var attiecināt arī uz gaisa telpas robežu uzraudzību, kā arī uz robežpārbaudēm robežšķērsošanas vietās. EUROSUR uzraudzības darbības ietver robežu neatļautas šķērsošanas uzraudzību, atklāšanu, identificēšanu, izsekošanu, novēršanu un pārtveršanu.

Novērtējumā iekļauj arī Pamattiesību aģentūras veiktu neatkarīgu novērtējumu par atbilstību pamattiesībām un ietekmi uz tām.

2.1.EUROSUR īstenošanas pašreizējā situācija

EUROSUR ietver gan pārvaldības satvaru, gan informācijas apmaiņas sistēmu. Kopumā EUROSUR satvars tika īstenots saskaņā ar regulā noteiktajām prasībām:

·katra dalībvalsts ir izveidojusi savu valsts koordinācijas centru, kas ir robežuzraudzības kontaktpunkts valsts līmenī un kas parasti darbojas 24 stundas diennaktī septiņas dienas nedēļā. Atkarībā gan no kompetences sadalījuma, gan no dalībvalsts ģeogrāfiskā stāvokļa valsts koordinācijas centru izmanto vai nu robežsargu vadībai un kontrolei, vai tikai kā “centrmezglu” robežuzraudzības darbību koordinēšanai. Visi valsts koordinācijas centri sadarbojas un veic informācijas apmaiņu ar citu dalībvalstu koordinācijas centriem, kā arī ar aģentūru, un gandrīz visi no tiem sadarbojas un veic informācijas apmaiņu ar citām savas valsts iestādēm. Tomēr, kā konstatēts Šengenas izvērtēšanas mehānisma izpildes laikā, vairākām dalībvalstīm joprojām ir jāpanāk savu centru pilnīga atbilstība Regulas (ES) Nr. 1052/2013 prasībām;

·visas dalībvalstis ir izveidojušas valsts situācijas attēlu par situāciju pie to robežām, apmainoties ar informāciju par robežu incidentiem (notikumu slānis) un analītiskajiem ziņojumiem (analīzes slānis). Tomēr pašlaik, izmantojot operatīvo slāni, tikai puse dalībvalstu savas valsts līmenī apmainās ar informāciju par to patrulēšanas līdzekļu atrašanās vietu. Puse dalībvalstu arī veic valsts situācijas attēla informācijas apmaiņu ar kaimiņu dalībvalstīm;

·visas dalībvalstis ir iedalījušas savus robežas posmus, kuriem aģentūra pēc vienošanās ar attiecīgajām dalībvalstīm ir noteikusi un pielāgojusi ietekmes līmeņus. Aģentūras atbalsts robežas posmiem ar augstu ietekmes līmeni ir ticis sniegts visām attiecīgajām dalībvalstīm, piemēram, Itālijai un Grieķijai;

·visas dalībvalstis ir ziņojušas Komisijai par sadarbību ar kaimiņos esošām trešām valstīm. Šāda sadarbība parasti tiek īstenota, izmantojot reģionālās sadarbības tīklus vai divpusējus nolīgumus. Saistībā ar novērtējumu dalībvalstis iesniedza Komisijai ar trešām valstīm noslēgto, īpaši izvēlēto divpusējo nolīgumu dokumentus;

·aģentūra pašlaik sniedz trīspadsmit EUROSUR sintēzes pakalpojumus. Šie pakalpojumi ietver informācijas pakalpojumus ar augstu pievienoto vērtību visiem valsts koordinācijas centriem, kas tiek nodrošināti ar EUROSUR sakaru tīkla starpniecību, kā arī tiešā veidā aģentūras koordinētām kopīgām operācijām. Šos pakalpojumus izmanto, lai atbalstītu robežu operācijas, atklātu un analizētu pārrobežu noziedzīgas darbības, piemēram, migrantu, ieroču, narkotiku, cigarešu un cita veida kontrabandu, kā arī lai atklātu briesmās nonākušus migrantus. Tos arī izmanto, lai atbalstītu dalībvalstu patrulēšanas darbības.

EUROSUR sintēzes pakalpojumi ir aģentūras un Eiropas Jūras drošības aģentūras (EMSA), Eiropas Zivsaimniecības kontroles aģentūras (EFCA) un ES Satelītcentra ikdienas sadarbības rezultāts, un šie pakalpojumi ir paplašināti ar ES kosmosa programmas COPERNICUS finansiālo atbalstu. Pašlaik saistībā ar Eiropas līmeņa sadarbību krasta apsardzes funkciju izpildē un trīspusējo sadarbības nolīgumu starp EMSA, EFCA un aģentūru tiek pārbaudīts jauns pakalpojums — tā sauktā daudzfunkcionālā uzraudzība no gaisa (M.A.S.);

·EUROSUR sakaru tīklu izvieto un pārvalda aģentūra. Kopš 2013. gada decembra Eiropas situācijas attēlam ir sniegti ziņojumi par vairāk nekā 184 000 ar robežām saistītiem notikumiem, un ar tā starpniecību ir veikta attiecīgās informācijas apmaiņa. Aģentūra 2018. gada janvārī oficiāli ir pabeigusi šā tīkla drošības akreditāciju, ļaujot tam veikt “ES ierobežotas pieejamības” informācijas apmaiņu ar valsts koordinācijas centriem.

Lai informācijas apmaiņu padarītu lietotājiem draudzīgāku, ir jāuzlabo tīkla pieejamība un tā lietotāju saskarne. Tas dalībvalstīm dotu iespēju ātrāk un labāk izmantot pieejamo informāciju. Un, lai gan EUROSUR satvarā sniegtā informācija — gan par incidentu veidu, gan par laika posmiem attiecībā uz informācijas paziņošanu situācijas attēliem — jau ir zināmā mērā neviendabīga, pieejamās informācijas izmantošanu analītiskiem nolūkiem joprojām var uzlabot, nodrošinot automatizētāku informācijas pārvaldību;

·EUROSUR sakaru tīkls starp valsts koordinācijas centriem un aģentūru ir izvērsts kopā ar citu informācijas sistēmu, ko pārvalda aģentūra un kas ir īpaši paredzēta aģentūras Kopīgu operāciju ziņojumu programmai (JORA), kam ir līdzīgas funkcijas. Šī dublēšana ir radījusi neskaidrības dalībvalstīm, kā arī negatīvi ietekmējusi ziņojumu sniegšanas kvalitāti pie ārējām robežām. Situācija uzlabojas, jo aģentūra pakāpeniski apvieno JORA un EUROSUR sakaru tīklu, kam vidējā termiņā būtu jākļūst par vienu instrumentu;

·Komisija 2015. gadā pieņēma EUROSUR rokasgrāmatu, kas ietver tehniskas un operatīvas norādes, ieteikumus un paraugpraksi, tostarp par sadarbību ar trešām valstīm.

2.2.Novērtējuma rezultāti

2.2.0.Būtiskums

Migrācijas krīze, jo īpaši Rietumbalkānu maršrutā 2015. un 2016. gadā, un Eiropā notikušie teroristu uzbrukumi — tās ir divas galvenās krīzes situācijas, kas ES bija jārisina kopš EUROSUR pieņemšanas. Abas krīzes situācijas skaidri parādīja, ka ir vajadzīga iedarbīga un visaptveroša Eiropas robežu un krasta apsardzes informācijas apmaiņas un sadarbības sistēma. EUROSUR šajā ziņā būtu jāpilnveido.

EUROSUR ir būtiska sistēma, lai novērstu neatbilstīgu imigrāciju un cīnītos pret pārrobežu noziedzību. Tika ziņots par daudziem tādu gadījumu piemēriem, kad, pateicoties EUROSUR sistēmā notikušai informācijas apmaiņai ar aģentūru un starp dalībvalstīm, tika novērsti narkotiku, ieroču, cigarešu un citu nelikumīgu preču, kā arī cilvēku kontrabandas gadījumi, un tā rezultātā tika aizturēti kontrabandisti, kurus pēc tam nodeva tiesai.